ສານຂອງທ່ານ ທອງລຸນ ສີສຸລິດ, ນາຍົກລັດຖະມົນຕີ ແຫ່ງ ສປປ ລາວເນື່ອງໃນໂອກາດ ວັນເດັກສາກົນ 01 ມີຖຸນາ 2016
- ພີ່ນ້ອງຮ່ວມຊາດ ທີ່ຮັກແພງທັງຫຼາຍ.
ໃນທ່າມກາງບັນຍາກາດ ທີ່ທົ່ວພັກ, ທົ່ວລັດ, ທົ່ວປວງຊົນລາວທັງຊາດ ພວມຫ້າວຫັນຟົດຟື້ນ ຈັດຕັ້ງປະຕິບັດ ມະຕິກອງປະຊຸມໃຫ່ຍ ຄັ້ງທີ X ຂອງພັກ ແລະ ແຜນພັດທະນາ ເສດຖະກິດ-ສັງຄົມແຫ່ງຊາດ5 ປີ ຄັ້ງທີ VIII(2016-2020)ແລະ ຄະນະລັດຖະບາານ ຊຸດທີ 8 ກຳລັງສຸມໃສ່ ການຈັດຕັ້ງປະຕິບັດ ແຜນການ 6 ເດືອນ ທ້າຍສົກປີ 2015-2016.ມື້ນີ້ວັນທີ 1 ມິຖຸນາ 2016ເປັນວັນ ວັນເດັກສາກົນ, ຢຸດຕິການໃຊ້ຄວາມຮຸນແຮງຕໍ່ເດັກ,ທັງເປັນວັນປູກຕົ້ນໄມ້ແຫ່ງຊາດ ພວກເຮົາພ້ອມກັນສະເຫຼີມສະຫຼອງ ວັນສຳຄັນດັ່ງກ່າວ ເພື່ອທົບທວນຄືນ ການຈັດຕັ້ງປະຕິບັດ ແນວທາງນະໂຍບາຍຂອງພັກ-ລັດເຮົາ ທີ່ມີຕໍ່ເດັກລາວບັນດາເຜົ່າ ແລະ ສົນທິສັນຍາ ສິດທິເດັກ.
ເດັກ ໝາຍເຖີງ ບຸກຄົນທີ່ມີອາຍຸ ຕໍ່າກວ່າ 18 ປີ, ເຊີ່ງເປັນຜູ້ໃຫ່ຍໃນມື້ໜ້າ ແລະ ທັງແມ່ນກຳລັງແຮງງານທີ່ສຳຄັນ ໃນການພັດທະນາເສດຖະກິດ-ສັງຄົມ ຂອງຊາດ, ສະນັ້ນ ພັກ-ລັດຖະບານ ໄດ້ເອົາໃຈໃສ່ ໃນການຄຸ້ມຄອງ, ພັດທະນາ ແລະ ສົ່ງເສີມວຽກງານແມ່ແລະເດັກ ໃນຂອບເຂດທົ່ວປະເທດ ດ້ວຍການສົ່ງເສີມສຸຂະພາບ, ປົກປ້ອງສິດ ແລະ ຜົນປະໂຫຍດຂອງແມ່ ແລະ ເດັກ ຕິດພັນກັບການສຶກສາອົບຮົມ, ພັດທະນາເດັກຢ່າງຮອບດ້ານ ຕາມແນວທາງນະໂຍບາຍຂອງພັກ-ລັດ. ຕໍ່ສົນທິສັນຍາ ວ່າດ້ວຍສິດທິເດັກ ລັດຖະບານໄດ້ເອົາໃຈໃສ່ ຈັດຕັ້ງປະຕິບັດ4 ສິດ ພື້ນຖານຂອງເດັກ:
- ສິດທິໃນການຢູ່ລອດໄດ້ສຸມໃສ່ ວຽກສັກຢາກັນພະຍາດ, ວຽກໂພສະນາການ, ວຽກສຸຂະອານາໄມ, ນໍ້າສະອາດ ແລະ ວິດຖ່າຍ ອັນໄດ້ເຮັດໃຫ້ ອັດຕາການຕາຍຂອງແມ່ ແລະ ເດັກຫຼຸດລົງ
- ສິດທິໃນການພັດທະນາ ດ້ານການສຶກສາ ແລະ ກິລາ ສາມາດບັນລຸໄດ້ເປົ້າໝາຍສະຫັດສະວັດດ້ານການພັດທະນາກ່ຽວກັບອັດຕາການເຂົ້າຮຽນຂອງເດັກ ກວມ 98,7 ເປີເຊັນ,ອັດຕາການຮຽນຂອງເດັກເພີ່ມຂື້ນ
- ສິດທິໃນການປົກປ້ອງເດັກພວກເຮົາໄດ້ມີກົດໝາຍ ແລະ ນິຕິກຳຕ່າງໆ ກ່ຽວກັບການປົກປ້ອງສິດ ແລະ ຜົນປະໂຫຍດຂອງເດັກ, ການພັດທະນາ ແລະ ປົກປ້ອງແມ່ຍິງ, ຄອບຄົວ, ແຮງງານ, ມູນມໍລະດົກ, ສັນຊາດ, ອາຍາ, ດຳເນີນຄະດີອາຍາ... ພ້ອມນັ້ນ ໄດ້ຈົດທະບຽນການເກີດຂອງເດັກ ກວມ 75 ເປີເຊັນ, ໄດ້ສໍາຫຼວດດັດສະນີໝາຍສັງຄົມ, ສໍາຫຼວດການໃຊ້ຄວາມຮຸນແຮງຕໍ່ເດັກ (ການໃຊ້ຄວາມຮຸນແຮງທາງຮ່າງກາຍ-ຈິດໃຈ-ເພດ, ການປ່ອຍປະລະເລີຍ, ການຄ້າມະນຸດ....), ສໍາຫຼວດການໃຊ້ແຮງງານເດັກ
- ສິດທິໃນການມີສ່ວນຮ່ວມຂອງເດັກ ໄດ້ເຂົ້າຮ່ວມກິດຈະກໍາຕ່າງໆໃນສັງຄົມ, ແລກປ່ຽນຄຳຄິດຄຳເຫັນ ໃນຂະບວນການພັດທະນາ ແລະ ຮັບຟັງຄຳຄິດຄຳເຫັນຂອງຜູ້ໃຫ່ຍ.ນອກນັ້ນ, ຍັງໄດ້ເຂົ້າຮ່ວມສ້າງຂະບວນການ ຜ່ານສື່ຕ່າງໆ ໃນຫຼາຍຮູບແບບ ແລະ ວິທີການ ເຊີ່ງເນື້ອໃນ ໄດ້ປຸກລະດົມທົ່ວສັງຄົມ ຮ່ວມໃຈຢຸດໃຊ້ຄວາມຮຸນແຮງຕໍ່ເດັກ, ນອກນັ້ນ, ຍັງໄດ້ສ້າງ ເພັງສິດທິເດັກ ແລະ ສູນວັດທະນະທຳເດັກຢູ່ບັນດາແຂວງຂອງປະເທດ, ເຂົ້າຮ່ວມຈັດຕັ້ງປະຕິບັດໂຄງການໄວໜຸ່ມລາວ ຫ່າງຢາເສບຕິດ ຢູ່ໂຮງຮຽນ ໂດຍໄດ້ມີໂຮງຮຽນຕົວແບບຢູ່ນະຄອນຫຼວງວຽງຈັນ, ແຂວງວຽງຈັນ, ຫົວພັນ, ຊຽງຂວາງ, ຄໍາມ່ວນ, ສະຫວັນນະເຂດ, ຈໍາປາສັກ ແລະ ສາລະວັນ.
ຕໍ່ຜົນສຳເລັດດັ່ງກ່າວ ຕາງໜ້າໃຫ້ລັດຖະບານແຫ່ງ ສປປ ລາວ, ຂ້າພະເຈົ້າຂໍສະແດງຄວາມຍ້ອງຍໍສັນລະເສີນ ມາຍັງຄະນະກຳມາທິການ ເພື່ອແມ່ແລະເດັກແຫ່ງຊາດ ແຕ່ຂັ້ນສູນກາງລົງຮອດທ້ອງຖີ່ນ, ແນວລາວສ້າງຊາດ ແລະ ບັນດາອົງການຈັດຕັ້ງມະຫາຊົນ, ບັນດາອົງການຈັດຕັ້ງ ແລະ ຫົວໜ່ວຍທຸລະກິດ ທັງພາກລັດ ແລະ ເອກະຊົນ ຕະຫຼອດຮອດພໍ່ແມ່ປະຊາຊົນບັນດາເຜົ່າ ທີ່ໄດ້ປະກອບສ່ວນຢ່າງຕັ້ງໜ້າ ໃນວຽກງານແມ່ແລະເດັກ ກໍ່ຄື ວຽກສິດທິເດັກ. ໃນໂອກາດທີ່ມີຄວາມໝາຍສຳຄັນນີ້ ຂໍສະແດງຄວາມຂອບໃຈມາຍັງ ບັນດາປະເທດເພື່ອມິດ, ອົງການຈັດຕັ້ງສາກົນ ແລະ ສະຖາບັນການເງິນຕະຫຼອດຮອດ ອົງການຈັດຕັ້ງທີ່ບໍ່ສັງກັດລັດຖະບານ ທີ່ໄດ້ໃຫ້ການຊ່ວຍເຫຼືອແກ່ປະຊາຊົນລາວ ໃນວຽກງານດັ່ງກ່າວ ແລະ ຫວັງວ່າຈະສືບຕໍ່ໃຫ້ການສະໜັບສະໜູນ ໃນຕໍ່ໜ້າ.
ຜົນສຳເລັດທີ່ກ່າວມານັ້ນ ໄດ້ເປັນພື້ນຖານອັນໜັກແໜ້ນ ແຕ່ພວກເຮົາກໍ່ຍັງປະເຊີນກັບອຸປະສັກ ແລະ ສີ່ງທ້າທາຍຫຼາຍປະການ ເປັນຕົ້ນ: ບັນຫາໂພສະນາການ ອັນເປັນສາເຫດໃຫ້ເດັກຈຳນວນໜຶ່ງ ບໍ່ໄດ້ມາດຖານດ້ານນໍ້າໜັກ ແລະ ລວງສູງ, ອັດຕາການຕາຍຂອງແມ່ແລະເດັກ, ອັດຕາບໍ່ໄດ້ເຂົ້າຮຽນຂອງເດັກຍັງມີ ຈຳນວນໜຶ່ງ, ບັນຫານໍ້າສະອາດ ແລະ ວິດຖ່າຍ ຍັງບໍ່ທັນທົ່ວເຖິງໝົດ. ພ້ອມກັນນີ້, ພວກເຮົາຍັງປະເຊີນກັບ ປະກົດການຫຍໍ້ທໍ້ໃນສັງຄົມ ຈຳນວນໜື່ງ ທີ່ຈະຕ້ອງໄດ້ເອົາໃຈໃສ່ແກ້ໄຂ ເປັນຕົ້ນ: ບັນຫາຢາເສບຕິດ, ການທາລຸນ ແລະ ໃຊ້ຄວາມຮຸນແຮງຕໍ່ເດັກ ໃນຫຼາຍຮູບແບບ, ການໄປອອກແຮງງານທີ່ຜິດກົດໝາຍ ອັນເປັນສາເຫດ ໃນການຕົກເປັນເຫຍື່ອຂອງການຄ້າຂາຍເດັກ, ຄ້າປະເວນີເດັກ ກໍ່ຄື ການຄ້າມະນຸດ ຕິດພັນກັບ ການຂູດຮີດແຮງງານ......
ພີ່ນ້ອງຮ່ວມຊາດ ທີ່ຮັກແພງທັງຫຼາຍ
ຕໍ່ໜ້າສະພາບດັ່ງກ່າວ, ໃນໂອກາດສະເຫຼີມສະຫຼອງວັນເດັກສາກົນ ບວກກັບ ລັດຖະບານ ໄດ້ກຳນົດເອົາ ວັນທີ 1 ມິຖຸນາ ເປັນວັນປູກຕົ້ນໄມ້ແຫ່ງຊາດ, ສະນັ້ນ ການເຂົ້າຮ່ວມຂອງເດັກ ໃນການປູກຕົ້ນໄມ້ ແຕ່ລະປີ, ກໍ່ຄືປີນີ້ ສຸດທີ່ມີຄວາມໝາຍສຳຄັນ ເພື່ອສ້າງສະຕິຮັກ, ຫວງແຫນ ໃນການປົກປັກຮັກສາ, ພັດທະນາປ່າໄມ້, ສີ່ງແວດລ້ອມທໍາມະຊາດ ໃຫ້ແກ່ເດັກ ແລະ ໄວໜຸ່ມ. ຕໍ່ສົນທິສັນຍາ ວ່າດ້ວຍ ສິດທິເດັກ ພວກເຮົາມີພັນທະ ໃນການສ້າງບົດລາຍງານແຫ່ງຊາດ ກ່ຽວກັບການຈັດຕັ້ງປະຕິບັດ ສົນທິສັນຍາ ວ່າດ້ວຍສິດທິເດັກ ຢູ່ ສປປ ລາວ ໄລຍະທີ 3-6 (1996-2015) ເພື່ອສົ່ງໃຫ້ສະຫະປະຊາຊາດ ໃນວັນທີ 06 ທັນວາ 2016 ແລະ ໃນປີີນີ້ ທີຄົບຮອບ 25 ປີ ການຈັດຕັ້ງປະຕິບັດ ສົນທິສັນຍາ ວ່າດ້ວຍສິດທິເດັກ ຢູ່ ສປປປ ລາວ. ຕາງໜ້າໃຫ້ລັດຖະບານ, ຂ້າພະເຈົ້າຂໍຮຽກຮ້ອງມາຍັງ ບັນດາການຈັດຕັ້ງພັກ, ລັດ, ແນວລາວສ້າງຊາດ, ອົງການຈັດຕັ້ງມະຫາຊົນ, ບັນດາການຈັດຕັ້ງ ແລະ ຫົວໜວ່ຍທຸລະກິດ ທັງພາກລັດ ແລະ ເອກະຊົນ ຕະຫຼອດເຖີງປະຊາຊົນບັນດາເຜົ່າທຸກທົ່ວໜ້າ ຈົ່ງຍົກສູງ ຄວາມຮັບຜິດຊອບຂອງຕົນ ແລະ ເພີ່ມທະວີອອກແຮງ ຈັດຕັ້ງປະຕິບັດ ພັນທະສາກົນ, ກົດໝາຍພາຍໃນ ແລະ ບັນດານິຕິກຳລຸ່ມກົດໝາຍ, ຍຸດທະສາດແຫ່ງຊາດ, ແຜນດຳເນີນງານແຫ່ງຊາດ ທີ່ກ່ຽວຂ້ອງກັບວຽກງານແມ່ແລະເດັກ ເພື່ອຮັບປະກັນຄວາມຢູ່ລອດ, ການປົກປ້ອງ, ການມີສ່ວນຮ່ວມ ແລະ ການພັດທະນາ ຜູ້ທີ່ເປັນລູກຫຼານຂອງພວກເຮົາໃນມື້ນີ້ ໃຫ້ເປັນໄວເດັກທີ່ເຕັມໄປດ້ວຍຄວາມສຸກ, ສຸຂະພາບແຂງແຮງ, ຄວາມອົບອຸ່ນຈາກພໍ່ແມ່, ການຈັດຕັ້ງ ແລະ ສັງຄົມ ແນໃສ່ການພັດທະນາເດັກ ໃຫ້ກາຍເປັນຊັບພະຍາກອນມະນຸດ ທີ່ມີຄຸນນະພາບ, ມີຄວາມຮັບຜິດຊອບສູງ, ມີຄວາມຮູ້, ຄວາມສາມາດ ເພື່ອເຮັດໜ້າທີ່ເປັນຜູ້ສືບທອດ ປະຕິບັດສອງໜ້າທີ່ຍຸດທະສາດ ປົກປັກຮັກສາ ແລະ ພັດທະນາປະເທດຊາດ ໃຫ້ກ້າວໄປສູ່ເສັ້ນທາງຫັນເປັນອຸດສາຫະກຳ ແລະ ທັນສະໄໝ. ຢາກເຮັດໄດ້ແນວນັ້ນ, ພວກເຮົາຕ້ອງເຊີດຊູ ຄວາມສາມັກຄີເປັນເອກະພາບ ໃນທົ່ວພັກ, ທົ່ວລັດ, ທົ່ວສັງຄົມ ພາຍໃຕ້ການນຳພາຂອງພັກ ແລະ ບຸກທະລຸ ໄປສູ່ເປົ້າໝາຍ ແຫ່ງໄຊຊະນະ.
ອີກເທື່ອໜຶ່ງ, ຂ້າພະເຈົ້າຂໍຮຽກຮ້ອງ ມາຍັງພໍ່ແມ່ເດັກ ຈົ່ງສືບຕໍ່ເຂົ້າຮ່ວມກັບລັດຖະບານ ເພື່ອປັບປຸງສະຖາບັນຄອບຄົວ, ສຶກສາອົບຮົມ, ສ້າງສິ່ງແວດລ້ອມທີ່ເອື້ອອຳນວຍ ໃຫ້ລູກຫຼານຂອງພວກເຮົາ ໄດ້ພັດທະນາຕົນເອງຢ່າງຮອບດ້ານ. ພ້ອມດຽວກັນນັ້ນ, ຮຽກຮ້ອງໃຫ້ລູກຫຼານທຸກຄົນ ຈົ່ງຕັ້ງໃຈສຶກສາຮໍ່າຮຽນ, ຝຶກຝົນຫຼໍ່ຫຼອມຕົນເອງ, ພັດທະນາຕົນເອງ ໃຫ້ກາຍເປັນເດັກທີ່ດີຂອງພໍ່ແມ່ ແລະ ສັງຄົມໃນມື້ນີ້ ແລະ ເປັນພົນລະເມືອງ ທີ່ດີ ແລະ ເກັ່ງຂອງຊາດໃນຕໍ່ໜ້າ.
ທ້າຍສຸດນີ້, ຕາງໜ້າໃຫ້ລັດຖະບານ ຮຽກຮ້ອງມາຍັງພີ່ນ້ອງຮ່ວມຊາດທຸກທົ່ວໜ້າ ຈົ່ງພ້ອມກັນ ປ້ອງກັນ ແລະ ຢຸດຕິການໃຊ້ຄວາມຮຸນແຮງຕໍ່ເດັກ, ຮ່ວມແຮງຮ່ວມໃຈກັນ ປູກຕົ້ນໄມ້ ໃຫ້ໄດ້ຄົນລະໜຶ່ງ ຕົ້ນເມື່ອຮອດປີ 2020ໃຫ້ພື້ນທີ່ປ່າໄມ້ ປົກຫຸ້ມກວມ 70ເປີເຊັນ ຂອງເນື້ອທີ່ປະເທດ ຕາມມະຕິຂອງພັກ ແລະ ຍຸດທະສາດການຄຸ້ມຄອງປ່າໄມ້ ຮອດປີ 2020.
ຂໍອວຍພອນໄຊ ວັນທີ 1 ມິຖຸນາ, ວັນປູກຕົ້ນໄມ້ສາກົນ ຈົ່ງມີຄວາມສຸກ, ຄວາມຈະເລີນ ແລະ ຄວາມເບີກບານມ່ວນຊື່ນ.
ທີ່ມາແຫຼ່ງຂ່າວ: Pathedlao Lao